b'\n_START_ARTICLE_\nKalle Randalu\n_START_PARAGRAPH_\nKalle Randalu [rantalu] (s. 25. marraskuuta 1956 Tallinna) on virolainen pianisti. H\xc3\xa4n opiskeli pianonsoittoa Tallinnan konservatoriossa Bruno Lukin johdolla ja Moskovan konservatoriossa Lev Vlasenkon johdolla. Vuosina 1980\xe2\x80\x931988 Randalu oli Viron kansallisen filharmonian solisti. H\xc3\xa4n ty\xc3\xb6skenteli my\xc3\xb6s toimittajana Viron radiossa sek\xc3\xa4 pianonsoiton opettajana Tallinnan konservatoriossa._NEWLINE_Menestytty\xc3\xa4\xc3\xa4n kansainv\xc3\xa4lisiss\xc3\xa4 musiikkikilpailuissa h\xc3\xa4n muutti vuonna 1988 Saksaan ja asuu nykyisin Karlsruhessa. H\xc3\xa4n hoitaa Karlsruhen musiikkikorkeakoulussa pianonsoiton professuuria._NEWLINE_Randalu on esiintynyt eri puolilla maailmaa useiden orkesterien kanssa. Kamarimuusikkona h\xc3\xa4n on levytt\xc3\xa4nyt useita s\xc3\xa4velt\xc3\xa4ji\xc3\xa4 (Carl Reinecke, Zden\xc4\x9bk Fibich, Gabriel Faur\xc3\xa9, Charles Koechlin, Andr\xc3\xa9 Caplet, B\xc3\xa9la Bart\xc3\xb3k, Erwin Schulhoff, Gideon Klein, Paul Hindemith, P\xc4\x93teris Vasks) ja orkesterin kanssa Raimo Kangron ja Lepo Sumeran pianokonserton._NEWLINE_Randalu on esiintynyt ja opettanut usein Suomessa. Vuosina 1990\xe2\x80\x931994 h\xc3\xa4n oli Jyv\xc3\xa4skyl\xc3\xa4n Kes\xc3\xa4n taiteellinen johtaja (Heikki Rautasalon kanssa).'